ET Euroopa Liidu Teataja C 140/27

Komisjoni määruse (EÜ) nr 1898/2006 artikli 18 lõike 2 kohase, komisjoni määruse (EÜ) nr 1107/96 alusel registreeritud päritolunimetust või geograafilist tähist käsitleva koonddokumendi avaldamine kooskõlas nõukogu määruse (EMÜ) nr 2081/92 artiklis 17 sätestatud menetlusega

2013/C 140/12

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (1)

„VITELA DE LAFÕES”

EÜ nr: PT-PGI-0017-0249-20.01.2011

KGT ( X ) KPN ( )

1. Nimetus

„Vitela de Lafões”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Toote kirjeldus, mida punktis 1 esitatud nimetus tähistab

Noorte, võõrutusetapini kasvatatud (5–7 kuu vanused) isaste ja emaste Arouquesa ja Mirandesa tõugu või nende ristanditesse kuuluvate veiste karkassist lõigatud liha.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

Vasikaid söödetakse kuni tapavanusesse (5–8 kuud) jõudmiseni emapiimaga. Lisaks sellele võidakse neile anda täiendsööta, mis koosneb piirkonnas kasvatatud heinast, antud ajahetkel karjamaal saadaolevatest taimedest ja põllumajandusettevõttes toodetud, peamiselt maisijahul põhinevast söödakontsentraadist.

Ammlehmi söödetakse loodusliku söödaga nagu mais, raihein, pehme mesihein, oder, söödataimed ja -teravili, Pterospartum tridentum, harilik astelhernes, kanarbik, leetpõõsas (kui see on veel pehme), mägede looduslikud roht- ja põõsastaimed, kaer, rukis, õled ja hein.

3.5. Tootmise erietapid, mis peavad toimuma määratletud geograafilises piirkonnas

—

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

—

4. Geograafilise piirkonna täpne määratlus

Kõik omavalitsusüksused (freguesia) järgmistes valdades (concelho): Oliveira de Frades, Vouzela ja S. Pedro do Sul;

Sever do Vouga valla omavalitsusüksused Cedrim ja Couto de Esteves, Viseu valla omavalitsusüksused Bodiosa ja Ribafeita; Castro Daire valla omavalitsusüksused Alva ja Gafanhão.

5. Seos geograafilise piirkonnaga

5.1. Geograafilise piirkonna eripära

Lafõesi piirkond laiub Vouga jõe ääres asuval kolmel kõrgustikul (Serra do Caramulo, Gralheira ja Montemuro). Selle kliima, pinnase ja pinnamoe iseloomuliku omadusena võib nimetada mikrokliimat (üleminek mereliselt kliimalt mandrilisele), mis loob tingimused teatavate metsataimede kasvuks ning roht- ja põõsastaimede arenguks. Peamised karjamaadel esinevad taimed on leetpõõsas, kanarbik, harilik astelhernes, Pterospartum tridentum ja vaigu-kiviroosik, mille toitainesisaldus annab lihale väga erilise maitsenüansi.

5.2. Toote eripära

Liha „Vitela de Lafões” peamised omadused on nimetatud allpool.

— Värvus: heleroosa liha, ühtlaselt ja peenelt lihaskoesse jaotunud valge rasv.

— Tekstuur: tihke, veidi niiske, mahlane tekstuur.

— Lõhn ja maitse: tootele iseloomulik lõhn ja maitse, milles peegeldub loomade nauditud looduslik sööt.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Geograafilise piirkonna ja toote kvaliteedi ja omaduste vaheline põhjuslik seos tuleneb loomade (ammlehmad ja vasikad) traditsioonilisest pidamismeetodist, karjamaade kvaliteedist ja loomade tõust.

Vasikaliha „Vitela de Lafões” tunti juba 19. sajandi keskel ja selle algupära võib määratleda küllaltki täpselt, nagu on märkinud Silvestre Bernardo de Lima sarja Archivo Rural esimeses osas 1858. aastal: „Lihavaldkonnas on suur nõudlus nende võrratute vasikate ja mullikate, nii piimavasikate kui ka äsja võõrutatud loomade järele ning nendelt saadakse kuulsat vasikaliha Vitela de S. Pedro do Sul e de Lafões.”.

Viide spetsifikaadi avaldamisele

(Määruse (EÜ) nr 510/2006 (2) artikli 5 lõige 7)

http://www.gpp.pt/Valor/CE_Vitela_Lafoes.pdf

(1) Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012, põllumajandustoodete ja toidu kvaliteedikavade kohta (ELT L 343, 14.12.2012, lk 1).

(2) Vt joonealust märkust 1.